
LIETUVOS RESPUBLIKOS SEIMO
PETICIJŲ KOMISIJA
						
IŠVADA
DĖL PETICIJOJE PATEIKTO SIŪLYMO NETENKINIMO

2025 m. kovo 12 d. Nr. 250-I-4
Vilnius

Lietuvos Respublikos Seimo Peticijų komisija 2025 m. kovo 12 d. posėdyje iš esmės išnagrinėjo pareiškėjo peticiją ir priėmė sprendimą teikti Seimui išvadą netenkinti šioje peticijoje pateikto pasiūlymo papildyti Lietuvos Respublikos socialinio draudimo pensijų įstatymo Nr. I-549 23 ir 54 straipsnių pakeitimo įstatymo Nr. XIII-3203 pakeitimo įstatymo Nr. XIII-3395 (toliau – Įstatymas Nr. XIII-3395) 3 straipsnį. Sprendimas priimtas atsižvelgus į Lietuvos Respublikos socialinės apsaugos ir darbo ministerijos argumentus, kurie pateikiami šioje išvadoje.
Pareiškėjas siūlo papildyti Įstatymo Nr. XIII-3395 3 straipsnį nustatant, kad „iki 2020 m. gruodžio 31 d. paskirtos senatvės pensijos asmenims, gavusiems išankstinę senatvės pensiją, nuo |data| dėl išankstinės senatvės pensijos gavimo nemažinamos, jeigu jų gavėjai iki 2011 m. gruodžio 31 d. skirtos išankstinės senatvės pensijos išmokas gavo ne ilgiau kaip 3 metus, iki kol sukako iki 2011 m. gruodžio 31 d. nustatytą senatvės pensijos amžių: moterys – 60 metų, vyrai  – 62 metus 6 mėnesius, nepaisant faktinio išankstinės senatvės pensijos mokėjimo laiko ir jų stažas, skiriant išankstinę senatvės pensiją įskaitytas pagal šį įstatymą ir Europos Sąjungos apsaugos sistemų koordinavimo reglamentų nuostatas, yra ne mažesnis kaip 40 metų.“
Pareiškėjas savo reikalavimą grindžia tuo, kad nuo 2012 m. sausio 1 d. senatvės pensijos amžius buvo pradėtas didinti ir tie išankstinių senatvės pensijų gavėjai, kuriems iki tol buvo paskirta išankstinė senatvės pensija, buvo priversti ją gauti ilgiau. 
Atkreiptinas dėmesys, kad pareiškėjas dėl Įstatymo Nr. XIII-3395 keitimo jau ne kartą buvo kreipęsis į Lietuvos Respublikos Seimo Peticijų komisiją ir nors ankstesnių pareiškėjo peticijų turinys nėra analogiškas šios peticijos turiniui, tačiau tikslas tas pats – nustatyti lengvesnes sąlygas gauti nesumažintas senatvės pensijas iki 2021 m. paskirtų išankstinių senatvės pensijų gavėjams. 
Pažymėtina, kad Įstatymo Nr. XIII-3395 3 straipsnio 2 dalies 1 punkte nustatyta, kad nuo 2021 m. sausio 1 d. turėjo būti perskaičiuojamos ir nebemažinamos visos iki 2020 m gruodžio 31 d. paskirtos socialinio draudimo senatvės pensijos, jei jas gaunantys ir anksčiau gavę išankstines senatvės pensijas asmenys atitiko abi Įstatyme Nr. XIII-3395 nustatytas sąlygas, t. y., jei išankstinę senatvės pensiją gavo ne ilgiau kaip 3 metus ir išankstinės senatvės pensijos skyrimo metu pensijų socialinio draudimo stažas buvo ne mažesnis nei 40 metų. Taigi, visiems senatvės pensijų gavėjams, gavusiems išankstinę senatvės pensiją – nesvarbu, ar ji buvo paskirta iki 2012 m. sausio 1 d. ar po šios datos – ir atitinkantiems abi minėtas sąlygas, gaunamos socialinio draudimo senatvės pensijos buvo perskaičiuotos ir nebemažinamos.
Komisija mano, tuo atveju, jei būtų pritarta pareiškėjo siūlymams keisti Įstatymą Nr. XIII-3395, susiklostytų situacija, kai vienai asmenų kategorijai būtų nustatytos išskirtinės sąlygos, t. y. asmenims, kuriems išankstinės senatvės pensijos buvo paskirtos iki 2012 m. sausio 1 d., senatvės pensija būtų nemažinama tik pagal tai, kiek buvo likę iki senatvės pensijos amžiaus, tačiau nebūtų atsižvelgiama į jų įgytą pensijų socialinio draudimo stažą. Tačiau tie asmenys, kurie senatvės pensijos amžių sukanka po 2021 m. sausio 1 d. ir yra gavę išankstines senatvės pensijas, patektų į griežtesnį teisinį reguliavimą, nes jiems taikomos dvi sąlygos – išankstinės senatvės pensijos gavimo laikas ir pensijų socialinio draudimo stažo reikalavimas, kuris palaipsniui didinamas iki 42 metų ir 6 mėnesių.
Atsižvelgiant į tai, kas išdėstyta, manytina, kad pritarus pareiškėjo pasiūlymui būtų pažeidžiamas asmenų lygiateisiškumo principas, kuomet vienai kategorijai dėl senatvės pensijos amžiaus sukakties datos būtų taikomi kitokie reikalavimai nei visiems kitiems asmenims, sukakusiems senatvės pensijos amžių.
Pažymėtina, kad peržiūrėti išankstinių senatvės pensijų reguliavimą numatyta Devynioliktosios Lietuvos Respublikos Vyriausybės programos, kuriai pritarta Lietuvos Respublikos Seimo 2024 m. gruodžio 12 d. nutarimu Nr. XV-54 „Dėl Devynioliktosios Lietuvos Respublikos Vyriausybės programos“ (toliau – Programa) 153 punkte. Programos 153 punkte numatyta, kad „Sukursime vyresnio amžiaus žmonių apsaugos darbo rinkoje sistemą, kaip alternatyvą išankstinėms pensijoms, ir ištaisysime dabartinės išankstinės pensijų sistemos ydas“. 
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo II (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2025 m. kovo 12 d. išvados Nr. 250-I-4“ projektą.

